Here is a page extracted from Wikipedia that may contain CSS, HTML, and a lot of unformatted text.

Title: Ciconia ciconia
Content: A cigüenya (Ciconia ciconia (Linnaeus, 1758)) ye una especie d'au d'a orden d'os Ciconiiformes y familia Ciconiidae que lo suyo plomache ye sobretot blanco, con negro en as alas. Os adultos tienen patas royas largas y picos royos largos y punchigudos, y miden en promeyo 100–115 cm dende a punta d'o pico dica la coda, con una envergadura de 155–215 cm.

A cigüenya ye una au migrant de larga distancia que pasa l'hibierno en Africa dende l'Africa tropical subsahariana dica tan a lo sud como Sudafrica u en o subcontinent indio. En migrar entre Europa y Africa, priva cruciar a mar Mediterrania y esbarrar-se per l'Estreito de Chibraltar en o ueste, perque as termicas d'aire d'as cuals depende pa remontar no se forman sobre l'augua.

Carnivora, a cigüenya mincha una ampla gama de presas animals, incluyius insectos, peixes, amfibios, reptils, chicoz mamifers y chicotas aus. Prene a mayor parti d'a suya birolla d'o solero, entre vechetación baixa y d'auguas mica fundas. Ye un criador monogamo, pero no s'emparella de per vida. Toz dos miembros d'a parella construyen un gran niedo de tochos, que puede usar-se mientres cuantos anyos. Cada anyo, a fembra puede meter una puesta de cuatro uegos, que eclosionan de forma asincronica entre 33 y 34 días dimpués d'a puesta. Toz_dos pais fan redolín pa cobar os uegos y toz dos alimentan a las crietas. As crietas albandonan o niedo entre 58 y 64 días dimpués d'a eclosión y os pais las alimentan mientres 7 a 20 días mas.

Ista conspicua especie d'au ha dau puesto a muitas leyendas en tota a suya aria de distribución, d'as cuals a mas conoixida ye la historia d'os ninons que trayen as cigüenyas. Ye, a mas a mas, l'au nacional de Lituania, Belarrusia y Polonia.

Subespecies 
C. c. ciconia (Linnaeus, 1758).
C. c. asiatica (Severtzov, 1873).

Referencias

Vinclos externos 

Ciconia
Aus presents en Aragón